Source: https://www.zakonypreludi.sk/zz/1987-116
Timestamp: 2020-08-08 21:46:05+00:00
Document Index: 2716653

Matched Legal Cases: ['§ 1', '§ 5', '§ 6', '§ 7', '§ 8', '§ 32', '§ 2', '§ 23']

116/1987 Zb. Vyhláška Ministerstva poľnohospodárstva a výživy Slovenskej socialistickej republiky ktorou sa uprav... | Aktuálne znenie
116/1987 Zb.
Vyhláška č. 116/1987 Zb.Vyhláška Ministerstva poľnohospodárstva a výživy Slovenskej socialistickej republiky ktorou sa upravuje poskytovanie podpôr a náhrad pri zdolávaní nákaz a iných hromadných ochorení zvierat a určujú bezplatné odborné veterinárne činnosti
Čiastka 24/1987
Platnosť od 23.12.1987
Účinnosť od 01.01.1988
Štátna podpora v poľnohospodárstve
PRVÁ ČASŤ - PODPORY A NÁHRADY (§ 1 - § 5)
DRUHÁ ČASŤ - BEZPLATNÉ ODBORNÉ VETERINÁRNE ČINNOSTI (§ 6)
TRETIA ČASŤ - PRECHODNÉ A ZÁVEREČNÉ USTANOVENIA (§ 7 - § 8)
Aktuálne znenie 01.01.1988
Ministerstva poľnohospodárstva a výživy Slovenskej socialistickej republiky
z 22. decembra 1987,
ktorou sa upravuje poskytovanie podpôr a náhrad pri zdolávaní nákaz a iných hromadných ochorení zvierat a určujú bezplatné odborné veterinárne činnosti
Ministerstvo poľnohospodárstva a výživy Slovenskej socialistickej republiky podľa § 32 ods. 3 zákona č. 87/1987 Zb. o veterinárnej starostlivosti po dohode s Federálnym ministerstvom poľnohospodárstva a výživy a podľa § 2 ods. 2 zákona Slovenskej národnej rady č. 110/1987 Zb. o pôsobnosti orgánov veterinárnej starostlivosti Slovenskej socialistickej republiky ustanovuje:
PODPORY A NÁHRADY
Na úhradu alebo zmiernenie škôd, prípadne nákladov vzniknutých vykonaním ochranných a zdolávacích opatrení proti nákazám a iným hromadným ochoreniam zvierat,1) ako aj škôd vzniknutých uhynutím zvierat v dôsledku nákazy alebo iného hromadného ochorenia zvierat, možno chovateľom poskytnúť podporu, a to
a) socialistickým poľnohospodárskym organizáciám a občanom, ktorí chovajú hovädzí dobytok, ošípané, ovce, kozy, hrabavú a vodnú hydinu, nepárnokopytníky, králiky, holuby, kožušinové zvieratá, včely a ryby,
b) organizáciám lesného hospodárstva, ktoré chovajú kone,
c) užívateľom poľovných revírov, ktorí chovajú zver v odchovných zariadeniach,
d) v odôvodnených prípadoch tiež chovateľovi iného zvieraťa, ak ide o zviera s osobitným výcvikom alebo inak chovateľsky cenné, a ak v rámci ochranných a zdolávacích opatrení proti nákazám a iným hromadným ochoreniam zvierat bolo nariadené jeho zmárnenie.
Výška a použitie podpory
(1) Podporu možno poskytnúť až do výšky skutočnej škody alebo vynaložených nákladov.
(2) Pri zisťovaní skutočnej škody sa vychádza z nákupných cien zvierat, a ak nie je nákupná cena určená podľa cenového predpisu, tak z cien zvierat určených odhadom; odpočítava sa to, čo bolo chovateľovi poskytnuté za nutne zabité zviera a z dôvodu poistenia, prípadne i to, čo bolo chovateľovi inak poskytnuté štátom na ten istý účel.
Okolnosti vylučujúce poskytnutie podpory
Podpora sa neposkytne, ak chovateľ porušil dôležitú povinnosť, ktorú mu ukladajú právne predpisy o veterinárnej starostlivosti na predchádzanie vzniku, zamedzenie šírenia a zdolávanie nákaz a iných hromadných ochorení zvierat, najmä ak
a) nevykonal alebo neumožnil vykonanie plánovaných alebo nariadených veterinárnych preventívnych, profylaktických a diagnostických úkonov,
b) nevykonal, neumožnil vykonanie alebo nedodržal nariadené ochranné a zdolávacie opatrenia.
Poskytovanie náhrady
(1) Osoby zdržujúce sa v obci, prípadne v objektoch, v ktorých bola podľa právnych predpisov o veterinárnej starostlivosti nariadená uzávera, a ktoré pre to nemohli dočasne vykonávať pracovnú činnosť vyplývajúcu z ich pracovného pomeru alebo členstva v družstve, prípadne inú pracovnú činnosť alebo ju mohli vykonávať iba v obmedzenom rozsahu, majú právo na náhradu ušlého zárobku, ak im táto náhrada nepatrí od organizácie, ku ktorej sú v pracovnom alebo členskom pomere.
(2) Osobám, ktoré boli nútené zdržovať sa mimo svojho bydliska z dôvodu uvedeného v odseku 1, patrí náhrada zvýšených nákladov na prechodné ubytovanie a stravovanie.
(3) Náhrada podľa odseku 2 sa poskytuje obdobne ako pri pracovnej ceste alebo preložení na pracovisko mimo obce pravidelného bydliska na určitý čas podľa predpisov o cestovných náhradách.2)
Konanie o poskytnutí podpory alebo náhrady
(1) Žiadosť o poskytnutie podpory alebo náhrady sa predkladá najneskôr do troch mesiacov odo dňa vyhlásenia nákazy alebo iného hromadného ochorenia zvierat za zdolané, prípadne odo dňa vylúčenia podozrenia z nich. Podáva sa okresnému národnému výboru, v obvode ktorého boli ochranné a zdolávacie opatrenia proti nákazám a iným hromadným ochoreniam zvierat nariadené, prípadne v obvode ktorého došlo k udalosti, ktorou sa žiadosť odôvodňuje.
(2) Pred rozhodnutím o žiadosti podľa odseku 1 si okresný národný výbor vyžiada
a) vyjadrenie príslušného miestneho (mestského) národného výboru,
b) stanovisko príslušnej okresnej (mestskej) veterinárnej správy, a ak ide o žiadosť socialistickej poľnohospodárskej organizácie alebo organizácie lesného hospodárstva, tiež jej nadriadeného orgánu.
(3) V rozhodnutí o poskytnutí podpory socialistickej poľnohospodárskej organizácii alebo organizácii lesného hospodárstva možno zároveň určiť účel podpory a lehotu, v ktorej sa má tento účel dosiahnuť.
BEZPLATNÉ ODBORNÉ VETERINÁRNE ČINNOSTI
Odborné veterinárne činnosti sa vykonávajú bezplatne, ak ide o
a) úkony v rámci veterinárneho dozoru podľa zákona o veterinárnej starostlivosti vrátane prehliadky jatočných zvierat a mäsa a veterinárneho vyšetrenia ostatných živočíšnych produktov,
b) orgánmi veterinárnej správy plánované hromadné vyšetrenia a nariadené očkovania zvierat vrátane použitých vakcín, sér a iných biopreparátov proti veľmi nebezpečným a nebezpečným nákazám zvierat,
c) vyšetrovanie zvierat pri podozrení
1. z nákazy zvierat a odborné veterinárne úkony na zdolanie tejto nákazy,
2. z iného hromadného ochorenia zvierat,
d) orgánmi veterinárnej správy plánované preventívne prehliadky zdravotného stavu hospodárskych zvierat a diagnostické úkony s nimi spojené,
e) vyšetrovanie a liečenie
1. zvierat rozpočtových organizácií, školských majetkov vysokých škôl a v školských veterinárnych obvodoch určených Štátnou veterinárnou správou Slovenskej socialistickej republiky na výuku a ďalšie vzdelávanie veterinárnych pracovníkov,
2. zvierat zoologických záhrad a zookútikov,
3. slepeckých psov.
Pri posudzovaní žiadosti o poskytnutie podpory alebo náhrady podanej pred účinnosťou tejto vyhlášky sa postupuje podľa tejto vyhlášky.
Táto vyhláška nadobúda účinnosť 1. januárom 1988.
J. Varga v. r.
1) § 23 zákona č. 87/1987 Zb. o veterinárnej starostlivosti.
2) Vyhláška Federálneho ministerstva práce a sociálnych vecí č. 33/1984 Zb. o cestovných náhradách.